《观涛阁为闽县邹县丞作》
明代·郑瑛

君家杰阁连云起，遥瞰沧溟拍天水。东吴佳气横九秋，震泽长风破千里。

有时飒沓来飞湍，潇潇五月生秋寒。故人早得瀛洲趣，凭高何翅淩霄翰。

望中澎湃浩无极，太虚迫合舂朝夕。银蟾席上采镜光，落景檐前挂丹碧。

知君对此欢未央，酒酣直欲窥扶桑。及兹作县三山下，便濯烦燠为清凉。

未誇枚乘观涛赋，更忆庄生望洋处。愧予亦有淮海心，为尔长歌发襟素。

作者简介：福建闽县人，字希晦。永乐十三年进士。授乐会训导。有《弦斋集》。